RESOLUCIÓN do 23 de maio de 2007, da Secretaría Xeral da Consellería de Educación e Ordenación Universitaria, pola que se adscribe definitivamente o profesorado que se relaciona ao Conservatorio Profesional de Música de Vigo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/05/2007

A Lei orgánica 1/1990, do 3 de outubro, de ordenación xeral do sistema educativo, supuxo a implantación dun novo sistema educativo. No artigo 39.1º desa lei determínase un modelo de ensinanzas de música baseado en tres graos: o elemental, o medio e o superior. Esta división en tres graos mantense no artigo 45.2º da Lei orgánica 2/2006, do 3 de maio, de educación.
Como consecuencia do desenvolvemento do novo sistema educativo ditouse o Real decreto 389/1992, do 15 de abril, polo que se establecen os requisitos mínimos dos centros que impartan ensinanzas artísticas. Este real decreto implica que non se poden impartir os tres graos nas mesmas instalacións. En efecto, o artigo 9 do mesmo establece que os centros profesionais impartirán as ensinanzas de grao medio e, se é o caso, poderán impartir as de grao elemental, pero os centros superiores unicamente as ensinanzas de música correspondentes ao grao superior.
O sinalado no parágrafo anterior deu lugar a que por Orde do 11 de abril de 2003 se autorizase o desdobramento dos conservatorios superiores de música da Coruña e Vigo, que ata entón impartían os graos elemental, profesional e superior das ensinanzas de música, creándose en cada cidade un conservatorio superior, para impartir o grao superior das ensinanzas de música, e un conservatorio profesional, para impartir os graos elemental e profesional das ensinanzas de música.
O Real decreto 2112/1998, do 2 de outubro, que regula os concursos de traslados de ámbito nacional para a provisión de prazas correspondentes aos corpos docentes, sinala na súa disposición adicional décimo cuarta que nos casos en que se produza un cambio de ensinanzas dun centro a outro, os profesores das especialidades afectadas quedarán adscritos ao novo centro, mantendo para todos os efectos a antigüidade que posuían no centro de orixe.
Como consecuencia de todo o anterior, por Resolución do 10 de xuño de 2003 da Dirección Xeral de Persoal (DOG do 4 de xullo) adscribíase definitivamente o profesorado que se relacionaba aos conservatorios de música da Coruña e Vigo.
Así mesmo, na antedita Resolución do 10 de xuño de 2003 adscribiuse o profesorado que tiña recoñecido o nivel de complemento de destino 26 aos conservatorios superiores de música, o que foi obxecto do recurso contencioso-administrativo número 846/2003, que deu lugar á sentenza do 7 de marzo de 2007 da Sala do Contencioso-Administrativo do Tribunal Superior de Xustiza de Galicia, sentenza en que se declarou nula tal adscrición.
Xa que logo, en execución da sentenza do 7 de marzo de 2007, da Sala do Contencioso-Administrativo do Tribunal Superior de Xustiza de Galicia, ditada no recurso contencioso-administrativo 846/2003, de conformidade cos artigos citados, en especial a disposición adicional décimo cuarta do Real decreto 2112/1998, no uso da habilitación concedida na disposición derradeira da Orde do 11 de abril de 2003 á Dirección Xeral de Persoal, e tendo presente que a Secretaría Xeral asume as antigas competencias da Dirección Xeral de Persoal como consecuencia do Decreto 232/2005, do 11 de agosto, polo que se fixa a estrutura orgánica da Xunta de Galicia e do Decreto 585/2005, do 29 decembro, polo que se establece a estrutura orgánica da Consellería de Educación e Ordenación Universitaria, esta Secretaría Xeral
DISPÓN:
Primeiro.-Comunicar que o punto segundo da parte dispositiva da Resolución do 10 de xuño de 2003 (DOG do 4 de xullo) do director xeral de Persoal da Consellería de Educación é nulo.
Segundo.-Adscríbese con carácter definitivo ao Conservatorio Profesional de Vigo o profesorado que se relaciona no anexo.
Disposición transitoria
O profesorado relacionado no anexo continuará a impartir ensinanzas de grao superior con carácter provisorio mentres siga existindo a necesidade de persoal e non estea regulado o acceso ao corpo de catedráticos de música e artes escénicas.
Santiago de Compostela, 23 de maio de 2007.
Benito Fernández Rodríguez
Secretario xeral da Consellería de Educación e Ordenación Universitaria
ANEXO
Apelidos e nome 	 DNI
Camacho Muelas, Tomás 		21356654-G
Estarque Vila, Josefa 		358983312-G
Martínez Álvarez Nava, Manuel 	10575291-Y
Relova Quinteiro, Roberto Francisco 	34954426-S
Rodríguez Conde, Concepción 		1626568-P